Mitjançant el Decret 111/1996, de 2 d'abril, es va aprovar el Reglament de provisió de llocs de treball del cos de mossos d'esquadra.
La regulació del concurs oposició inclosa en el Reglament va ser modificada en alguns aspectes pel Decret 7/1999, de 26 de gener.
L'experiència assolida en la gestió de les convocatòries resoltes d'ençà de l'entrada en vigor del Reglament ha palesat la conveniència d'introduir-hi determinats canvis.
Aquests canvis tenen com a objectiu dotar la policia de la Generalitat-mossos d'esquadra d'instruments idonis per donar resposta als requeriments plantejats pel procés de desplegament en substitució de les forces i els cossos de seguretat de l'Estat.
Així, destaquen les modificacions referides als mèrits a valorar en el concurs i concurs oposició, les convocatòries de lliure designació i els terminis per prendre possessió, com també les que afecten alguns dels altres sistemes de provisió, com l'adscripció provisional, la comissió de serveis, el trasllat forçós, els canvis d'adscripció de llocs de treball i les permutes.
Un altre element que motiva la justificació de la modificació és l'assumpció per la policia de la Generalitat-mossos d'esquadra de les facultats derivades de la transferència de competències executives en matèria de trànsit i circulació de vehicles de motor, feta efectiva mitjançant la Llei orgànica 6/1997, de 15 de desembre.
El Decret inclou, igualment, les modificacions derivades de l'execució de la sentència número 521, dictada pel Tribunal Superior de Justícia de Catalunya el 18 de maig de 2000, en el recurs contenciós administratiu número 791/96.
Per tant, de conformitat amb el que estableix l'article 3.e) del Decret 157/1996, de 14 de maig, de determinació dels òrgans que exerceixen les atribucions i les facultats atorgades al Departament de Governació per la Llei 10/1994, d'11 de juliol, de la policia de la Generalitat-mossos d'esquadra; d'acord amb l'article 13 del Decret 297/1999, de 26 de novembre, de creació i reorganització de departaments de l'Administració de la Generalitat; en ús de les competències que atribueix la disposició final de la Llei esmentada; vist l'informe favorable del Consell de la Policia-Mossos d'Esquadra; vist el dictamen de la Comissió Jurídica Assessora; a proposta del conseller d'Interior, i amb la deliberació prèvia del Govern,
Principis que regeixen la provisió de llocs de treball
1.1 Els llocs de treball dels funcionaris del cos de mossos d'esquadra, inclosos els que es puguin reservar als funcionaris en situació de segona activitat, es proveeixen d'acord amb els principis de mèrit, capacitat i antiguitat.
1.2 Els sistemes de provisió establerts en aquest Reglament també s'apliquen a la provisió de llocs de treball de tècnics i facultatius del cos esmentat, entre el personal que hagi accedit als esmentats llocs per qualsevol dels sistemes previstos a l'article 28 de la Llei 10/1994, d'11 de juliol, de la policia de la Generalitat-mossos d'esquadra.
2.1 Els llocs de treball dels funcionaris del cos de mossos d'esquadra es proveeixen pels sistemes de concurs, concurs oposició i lliure designació, de conformitat amb el que determinin les relacions de llocs de treball segons la naturalesa de les seves funcions, el present Reglament i la resta de la normativa aplicable.
2.2 Els llocs de treball de les categories de comissari i major es proveeixen pel sistema de lliure designació.
2.3 Els llocs de treball poden també proveir-se mitjançant redistribució d'efectius dins la mateixa localitat, adscripció provisional, comissió de serveis, trasllat forçós, encàrrec de funcions, canvi d'adscripció de llocs de treball i permutes.
3.1 Els procediments de concurs, concurs oposició i lliure designació per a la provisió de llocs de treball es regeixen per les convocatòries respectives, les quals s'han d'ajustar al que disposa aquest Reglament i a la resta de disposicions que siguin aplicables.
3.2 Les convocatòries per a la provisió de llocs de treball pels sistemes abans esmentats s'han de publicar al DOGC.
3.3 La resolució d'aquests procediments s'ha de publicar igualment al DOGC.
Quan les convocatòries afectin llocs d'especial confidencialitat o en què sigui necessària la reserva, la resolució ha de ser publicada mitjançant un sistema codificat que en permeti la confidencialitat.
Les diligències de cessament i de presa de possessió dels funcionaris que accedeixin a un lloc de treball han de ser inscrites al Registre general de personal de la Generalitat.
Provisió de llocs de treball mitjançant concurs i concurs oposició
5.1 Correspon al conseller d'Interior procedir a la convocatòria per proveir llocs de treball mitjançant els procediments de concurs i concurs oposició.
5.2 S'ha de donar coneixement de les bases de la convocatòria al Consell de la Policia-Mossos d'Esquadra.
6.1 Les convocatòries han de contenir les bases del concurs o concurs oposició, en les quals hi ha de figurar:
a) Denominació, nivell, escala, categoria, complement específic, descripció i localització dels llocs oferts.
b) Requisits per poder-los ocupar, d'acord amb el que determini la relació de llocs de treball.
c) Mèrits que s'han de valorar, barem d'acord amb el qual s'han de puntuar i, si escau, valoració mínima global que s'estableixi per a l'adjudicació dels llocs oferts.
d) Previsió de memòries, entrevistes i proves que calgui superar, si s'escau.
e) Composició de les comissions de valoració.
f) Centre o dependència on s'han d'adreçar les instàncies.
g) L'exempció, si escau, de realitzar la fase d'oposició i el curs d'especialització en el concurs oposició.
6.2 En els supòsits en què la possessió d'un determinat nivell de coneixement de català sigui un requisit per ocupar el lloc de treball, d'acord amb el que s'estableixi a la convocatòria, i els participants no puguin acreditar-ho documentalment, les comissions de valoració poden utilitzar els mitjans d'acreditació que considerin adequats per tal d'avaluar aquest nivell de coneixement.
6.3 Amb aquesta finalitat, les comissions poden sol·licitar l'assessorament d'un expert en matèria lingüística, per tal d'avaluar els coneixements de català exigits a la convocatòria.
Requisits i condicions de participació
7.1 Els funcionaris del cos de mossos d'esquadra, qualsevol que sigui la seva situació administrativa, poden prendre part en els concursos i els concursos oposició sempre que compleixin les condicions generals exigides i els requisits establerts a cada convocatòria en la data en què acabi el termini de presentació de les sol·licituds de participació, llevat dels supòsits previstos en els apartats 2 i 3 d'aquest article.
No obstant això, les bases poden preveure per a tots els aspirants que es difereixi dins del procés selectiu, la data de compliment del requisit de disposar del permís o llicència de conduir corresponent, més enllà de la data en què finalitzi el termini de presentació de sol·licituds.
Aquesta previsió no serà aplicable als funcionaris que es trobin en els supòsits a què fan referència els apartats 2 i 3 d'aquest article.
7.2 Els funcionaris sancionats en ferm amb suspensió de funcions no poden participar en els concursos i concursos oposició mentre duri la suspensió, i els funcionaris sancionats amb trasllat del lloc de treball amb canvi de destinació o dins la mateixa localitat, sense canvi de residència, tampoc no hi poden participar durant el període que s'hagi determinat en la resolució sancionadora.
7.3 Els funcionaris que ocupin un lloc de treball subjecte a un període especial de permanència mínima no poden participar en les convocatòries de concurs i concurs oposició durant el termini de permanència establert en cada cas en les relacions de llocs de treball.
El temps de permanència mínima no serà d'aplicació quan els funcionaris:
a) Siguin nomenats per ocupar un lloc de treball de lliure designació.
b) Ingressin a una categoria que impliqui la pèrdua del lloc de treball.
c) Guanyin una vacant de la mateixa especialitat en una altra localitat.
d) Passin a una situació diferent de la de servei actiu.
7.4 Les convocatòries poden, en relació amb els aspirants adscrits provisionalment i els que reingressin al servei actiu mitjançant la participació en la convocatòria, incloure l'obligació d'assenyalar la preferència per a tots els llocs oferts i predeterminar, en defecte d'opció dels interessats, l'ordre de les places sol·licitades segons criteris objectius, en funció del tipus de concurs, la naturalesa i les característiques de les places convocades o establir la forma de procedir per fixar l'ordre de preferència abans indicat.
7.5 Les convocatòries poden preveure que els concursants facin constar la seva preferència en les vacants que es puguin produir com a conseqüència del procés d'adjudicació de destinacions.
8.1 La sol·licitud de participació en les convocatòries de concurs o concurs oposició s'ha de formular en el document normalitzat que s'aprovi en les bases de la convocatòria i s'ha d'adreçar a l'òrgan convocant.
A la sol·licitud s'han d'especificar les places demanades i l'ordre de preferència si en són més d'una.
8.2 El termini de presentació de sol·licituds és de quinze dies hàbils a partir de l'endemà de la publicació de la convocatòria al DOGC.
Després dels deu dies hàbils següents al de la finalització del termini esmentat, no es pot admetre cap renúncia a la sol·licitud si no és per causes extraordinàries degudament justificades pel funcionari i apreciades per la comissió de valoració regulada per l'article 11 d'aquest Reglament.
9.1 En els concursos han de valorar-se els mèrits adequats a les característiques dels llocs oferts.
També s'han de considerar el grau personal, la valoració del treball desenvolupat, l'experiència professional, els cursos de formació i perfeccionament, l'antiguitat, el nivell de coneixement de la llengua catalana, les titulacions acadèmiques i les distincions i recompenses, d'acord amb els criteris següents:
a) Només poden valorar-se els mèrits específics que es considerin adequats a les característiques de cada lloc de treball i que es determinin a les respectives convocatòries.
b) El grau personal consolidat s'ha de valorar en relació amb la categoria o escala corresponent i, si així es determina a la convocatòria, en relació amb el nivell dels llocs de treball que s'hi ofereixen.
c) La valoració del treball desenvolupat ha de quantificar-se d'acord amb el que es determini a la convocatòria, segons la naturalesa dels llocs convocats, i atenent els resultats obtinguts per l'aspirant en els programes que avaluïn el rendiment i l'activitat professional incloses en el Pla general d'avaluació del cos de mossos d'esquadra, aprovat mitjançant l'Ordre de 10 de novembre de 1997 i en els altres que es puguin aprovar.
d) L'experiència professional s'ha de valorar atenent els coneixements tècnics i l'experiència dels candidats en el desenvolupament de tasques corresponents a llocs de treball del mateix àmbit funcional que els llocs a proveir.
e) Els cursos de formació i perfeccionament s'han de valorar quan tinguin per objecte matèries directament relacionades amb les funcions pròpies dels llocs de treball oferts.
En cap cas no es valoraran els cursos que s'exigeixin com a requisit indispensable per participar en les convocatòries i/o per a l'accés a les escales i categories corresponents.
f) L'antiguitat s'ha de valorar per anys de servei en cossos policials.
No es computen els serveis prestats simultàniament amb altres d'al·legats.
Es pot diferenciar, en cada convocatòria, la puntuació atenent les escales o categories en què s'hagin prestat serveis.
g) En funció del perfil de les places es pot valorar la possessió de nivells de coneixement de la llengua catalana superiors a aquell que sigui exigit per ingressar en la corresponent categoria o escala del cos de mossos d'esquadra o per prendre part en el concurs.
h) Les titulacions acadèmiques només s'han de valorar quan aquestes siguin rellevants per al lloc de treball a proveir.
En cap cas no s'han de valorar les titulacions acadèmiques que s'exigeixin com a requisit indispensable per participar en les convocatòries i/o per a l'accés a les escales i categories corresponents.
i) Les recompenses i distincions pròpies del cos de mossos d'esquadra s'han de valorar d'acord amb la normativa que s'estableixi.
9.2 Les bases de les convocatòries, en atenció als llocs a proveir i, en especial, als perfils professionals que aquests llocs requereixen, poden incloure la valoració d'altres coneixements, habilitats i aptituds concretes complementàries de les establertes a l'apartat anterior que facilitin i garanteixin la selecció del candidat més idoni, d'acord amb les àrees funcionals o amb la naturalesa, la finalitat, les funcions i les tasques bàsiques dels llocs a proveir.
9.3 La destinació prèvia del cònjuge o de l'altre membre d'una unió estable de parella, si també treballa a l'Administració pública i a la localitat on radiqui el lloc o llocs sol·licitats, es pot valorar com a màxim amb la mateixa puntuació que resulti de l'antiguitat, d'acord amb les bases de la convocatòria, sempre que s'hi accedeixi d'una localitat diferent.
9.4 La puntuació de cadascun dels conceptes enunciats en els apartats anteriors no pot excedir en cap cas del 40% de la puntuació màxima total que s'estableixi en la convocatòria, ni ser inferior al 5% d'aquesta.
9.5 Els mèrits s'han de valorar amb referència a la data de tancament del termini de presentació de sol·licituds i s'han d'acreditar documentalment de la manera i en els terminis que disposin les bases de la convocatòria.
En els processos de valoració es poden demanar als interessats els aclariments o, si escau, la documentació addicional que s'estimin necessaris per a la comprovació dels mèrits al·legats.
9.6 A les convocatòries de concurs s'ha de fixar una puntuació mínima per a l'adjudicació de destinació.
9.7 Els empats en la puntuació s'han de dirimir d'acord amb la puntuació atorgada als mèrits enunciats a l'apartat 1 del present article i segons l'ordre expressat.
Si persistís l'empat, es dirimeix tenint en compte la data d'ingrés com a funcionari de carrera en la categoria del cos des de la qual es concursa i, si hi manca, el número d'ordre obtingut en el procés selectiu.
10.1 Es proveeixen pel sistema de concurs oposició, entre funcionaris del cos de mossos d'esquadra, els llocs de treball que així determini la relació de llocs de treball, atesa la seva especial naturalesa.
Aquest sistema consisteix en una fase de concurs, una d'oposició i, si escau, en la realització de cursos d'especialització, llevat que en la convocatòria s'estableixin les exempcions previstes en els apartats següents.
10.2 La fase de concurs es regeix pel que estableixen els articles anteriors.
Els mèrits adequats s'han de fixar en la convocatòria en relació amb les característiques dels llocs de treball mitjançant la delimitació dels coneixements professionals, estudis, experiència necessària, titulació, si escau, i la resta de condicions que garanteixin l'adequació per ocupar el lloc de treball.
10.3 La fase d'oposició pot consistir en la superació de les proves teòriques i/o pràctiques, memòries i/o entrevistes, de caràcter selectiu, que es considerin necessàries per determinar la capacitat i l'aptitud dels aspirants.
La convocatòria ha d'especificar el contingut de les proves, memòries i/o entrevistes esmentades que s'hagin de superar.
Tanmateix, a les convocatòries es pot preveure l'exempció de la fase d'oposició per als funcionaris que, en el moment de concursar, estiguin ocupant amb caràcter definitiu un lloc de treball de la mateixa especialitat o àmbit funcional que els oferts en les convocatòries, proveït en el seu moment mitjançant concurs oposició.
10.4 A les convocatòries de concurs oposició es pot preveure la realització, dins el procés selectiu, de cursos d'especialització, de caràcter teòric i pràctic, necessaris per a l'accés als llocs de treball.
La realització d'aquests cursos d'especialització no dóna dret a percebre cap tipus d'indemnització per raó de serveis.
Tanmateix, a les convocatòries es pot preveure l'exempció total o parcial d'algun o de la totalitat dels cursos esmentats, per als funcionaris que n'hagin superat un de la mateixa especialitat o àmbit funcional.
10.5 A les convocatòries cal fixar les puntuacions màximes, i, si escau, les mínimes de les corresponents fases, de les proves de la fase d'oposició i dels cursos d'especialització o bé el sistema de valoració corresponent.
10.6 Una vegada finalitzades totes les fases del concurs oposició previstes a la convocatòria, s'ha de dictar la resolució per adjudicar les vacants ofertes, d'acord amb la puntuació obtinguda i les vacants sol·licitades.
Els funcionaris que es trobin exempts de realitzar la fase d'oposició tenen preferència sobre la resta d'aspirants per escollir els llocs de treball entre les vacants que són objecte de la convocatòria.
Amb la publicació de la resolució d'adjudicació els funcionaris han de prendre possessió del lloc de treball adjudicat d'acord amb els terminis previstos en l'article 13 d'aquest Reglament.
11.1 Les comissions de valoració han d'estar constituïdes per un nombre senar de membres, com a mínim cinc, designats per l'òrgan convocant, entre els quals un actua com a president i un altre com a secretari.
Alhora s'han de designar els respectius suplents.
11.2 Els membres de les comissions de valoració han de pertànyer a cossos o escales de grups de titulació igual o superior a l'exigit per als llocs convocats.
11.3 Les organitzacions sindicals amb representació al Consell de la Policia-Mossos d'Esquadra poden assistir com a observadores a les comissions de valoració amb veu però sense vot.
11.4 Les comissions de valoració poden sol·licitar de l'autoritat convocant la designació d'experts que en qualitat d'assessors actuaran amb veu però sense vot.
11.5 Les comissions de valoració han de proposar per a la provisió del lloc convocat el candidat que hagi obtingut més puntuació.
12.1 La resolució dels concursos i concursos oposició correspon a l'òrgan convocant.
12.2 El termini per a la resolució d'aquests procediments és de dos mesos comptadors des del dia següent al de la finalització del termini per a la presentació de sol·licituds, llevat que la convocatòria mateixa n'assenyali un de diferent.
13.1 El termini per prendre possessió és d'un dia si no implica canvi de localitat de destinació del funcionari, de tres dies si comporta canvi de localitat de destinació dins de la regió policial o àrea regional de trànsit, i de cinc dies si comporta canvi de localitat de destinació a una altra regió policial o àrea regional de trànsit.
Els terminis esmentats es computen a partir de l'endemà del cessament, que tindrà lloc en el moment que prevegin les bases, com a màxim dins els tres dies hàbils següents al de la publicació de la resolució de la convocatòria.
En el cas del reingrés al servei actiu el termini és de tres dies, comptador des de l'endemà de la publicació de la resolució del concurs o concurs oposició.
13.2 El director general de Seguretat Ciutadana pot prorrogar el termini de cessament fins a un màxim de tres mesos, sempre que aquesta pròrroga sigui indispensable per necessitats del servei.
13.3 Amb independència del que estableix el punt anterior, el director general de Seguretat Ciutadana pot concedir una pròrroga d'incorporació fins a un màxim de vint dies, si la presa de possessió comporta canvi de localitat de destinació i així ho sol·licita l'interessat per raons justificades.
13.4 El termini de la presa de possessió es considera a tots els efectes com de servei actiu, llevat dels casos de reingrés al servei actiu des d'una situació administrativa que no comporti reserva del lloc de treball.
14.1 Les destinacions adjudicades són irrenunciables, llevat que abans que finalitzi el termini de presa de possessió es doni algun dels supòsits següents:
a) Que el funcionari hagi obtingut una altra destinació mitjançant convocatòria pública.
b) En cas d'incapacitat sobrevinguda del funcionari.
c) Que el funcionari passi a una situació diferent a la d'actiu.
d) Altres causes degudament justificades, lliurament apreciades per l'òrgan convocant.
14.2 Les destinacions adjudicades es consideren de caràcter voluntari i, en conseqüència, no generen dret a cobrament d'indemnització per cap concepte.
15.1 Els funcionaris que accedeixin a un lloc de treball pel procediment de concurs o concurs oposició en poden ser remoguts:
a) Per causes sobrevingudes derivades d'una alteració, mitjançant les relacions de llocs de treball, en el contingut del lloc de treball, que modifiqui els supòsits que van servir de base a la convocatòria.
b) Per una falta de capacitat per al seu desenvolupament manifestada per rendiment insuficient, que no comporti inhibició i que impedeixi realitzar amb eficàcia les funcions atribuïdes al lloc.
15.2 La remoció s'ha d'efectuar amb la instrucció prèvia d'un expedient contradictori no disciplinari, d'acord amb el procediment següent:
a) La proposta motivada de removiment ha de ser formulada pel director general de Seguretat Ciutadana i s'ha de notificar a l'interessat perquè en el termini de deu dies hàbils pugui formular-hi les al·legacions i aportar els documents que consideri necessaris.
b) L'òrgan competent que va efectuar el nomenament ha de resoldre sobre la remoció de manera motivada.
La resolució, que exhaureix la via administrativa, s'ha de notificar a l'interessat en el termini de deu dies hàbils i comportarà, si escau, el cessament del funcionari en el lloc de treball.
15.3 Els funcionaris que siguin remoguts han de ser adscrits provisionalment a un lloc de treball corresponent a la seva categoria i a la mateixa localitat, mentre no obtinguin destinació definitiva, amb efectes del dia següent al de la data de cessament.
15.4 Amb caràcter general, aquests funcionaris tenen dret a percebre, amb efectes del dia següent a la seva remoció, les retribucions bàsiques i el complement de destinació equivalent al grau personal que tinguin consolidat, sens perjudici del complement específic del lloc que passin a ocupar.
15.5 No obstant el que s'estableix a l'apartat anterior, els funcionaris que cessin per alteració del contingut del lloc de treball continuaran percebent, mentre no se'ls atribueixi un altre lloc de treball i durant un termini màxim de tres mesos, les retribucions complementàries corresponents al lloc objecte de l'esmentada alteració.
Provisió de llocs de treball per lliure designació
Procediment de lliure designació
Es proveeixen per lliure designació entre funcionaris del cos de mossos d'esquadra els llocs de treball de les categories de comissari i major, i tots aquells per als quals així es determini a la relació de llocs de treball, atès el seu caràcter directiu o de comandament, la naturalesa o l'especialització de les seves funcions, o bé la seva especial responsabilitat.
Correspon al conseller d'Interior procedir a la convocatòria per proveir llocs de treball pel procediment de lliure designació.
Les convocatòries han d'incloure, d'acord amb la relació de llocs de treball, la denominació, el nivell, el complement específic i la localització del lloc ofert, com també els requisits que s'exigeixen per al desenvolupament de les tasques d'aquest.
També s'hi poden tenir en compte les distincions i recompenses, i es poden especificar les funcions pròpies del lloc a cobrir.
Les sol·licituds s'han d'adreçar a l'òrgan convocant dins dels quinze dies hàbils següents al de la publicació de la convocatòria al DOGC.
20.1 El titular del centre directiu o, si escau, de l'òrgan del qual depengui el lloc convocat ha d'emetre un informe previ al corresponent nomenament en relació amb l'aspirant que es consideri més idoni.
Amb aquesta finalitat pot utilitzar els mitjans d'acreditació que consideri necessaris.
20.2 Així mateix, el titular del centre directiu o, si escau, de l'òrgan del qual depengui el lloc convocat pot proposar que es declari deserta la provisió del lloc, malgrat l'existència de candidats que reuneixin els requisits mínims exigits en la convocatòria si cap dels candidats és considerat idoni per al lloc.
20.3 L'informe s'ha d'emetre en el termini de deu dies hàbils.
L'òrgan convocant ha de resoldre la convocatòria en el termini màxim d'un mes comptador des de la finalització de la presentació de sol·licituds, llevat que la convocatòria estableixi un termini diferent, amb un màxim de sis mesos, o que s'acordi la pròrroga de l'esmentat termini.
El règim de presa de possessió de la nova destinació és l'establert a l'article 13 d'aquest Reglament.
Cessament en el lloc de treball
23.1 Els funcionaris adscrits a llocs de treball pel procediment de lliure designació poden cessar amb caràcter discrecional, sense dret a indemnització, pel mateix òrgan que els va nomenar.
23.2 Els funcionaris que cessin en un lloc de lliure designació han de ser adscrits provisionalment a un lloc de treball corresponent a la seva categoria i a la mateixa localitat, no inferior en més de dos nivells al del seu grau personal, mentre no obtinguin un altre lloc amb destinació definitiva.
Aquesta adscripció produeix efectes des del dia següent al de la data del cessament.
23.3 Els funcionaris que cessin d'acord amb l'apartat anterior tenen dret a percebre les retribucions bàsiques pròpies del seu grup de titulació, el complement de destinació corresponent al grau personal consolidat i un complement personal i variable en substitució del complement específic del lloc que passi a ocupar, equivalent al 70% del complement específic mínim atribuït a llocs de treball del nivell corresponent al grau personal consolidat que acrediti.
Aquest complement personal no s'ha de percebre si en el nou lloc que se li assigna té un complement específic igual o superior.
24.1 Per necessitats del servei, es poden adscriure els funcionaris en actiu del cos de mossos d'esquadra a un altre lloc de treball diferent del que ocupen amb destinació definitiva, sempre que compleixin els requisits necessaris per ocupar el nou lloc i d'acord amb els següents requisits:
a) Que el lloc que passi a ocupar el funcionari per la redistribució sigui de la mateixa escala i categoria que el que desenvolupava amb destinació definitiva.
b) Que per a la provisió del lloc d'origen i el de nova destinació estigui previst el mateix sistema de provisió.
c) Que la redistribució d'efectius no impliqui canvi de localitat de destinació.
24.2 El director general de Seguretat Ciutadana és l'òrgan competent per acordar la redistribució d'efectius de caràcter individual o col·lectiva, sense que es requereixi convocatòria pública.
24.3 Les resolucions d'aquestes adscripcions s'han de motivar d'una manera específica en necessitats del servei.
24.4 Els funcionaris redistribuïts passen a ocupar els llocs de nova adscripció amb destinació definitiva, cosa que no dóna lloc a indemnització.
25.1 El director general de Seguretat Ciutadana pot acordar excepcionalment l'adscripció provisional de funcionaris a llocs de treball vacants de la mateixa escala i categoria, quan aquests es trobin en algun dels supòsits següents:
a) Remoció o cessament en un lloc de treball obtingut per concurs, concurs oposició o per lliure designació.
b) Supressió de llocs de treball a la relació de llocs de treball.
c) Reingrés al servei actiu dels funcionaris en aquells supòsits en què, d'acord amb la normativa vigent, no es reserva el lloc de treball.
d) Destinació de funcionaris que, tenint l'obligació de participar en un procés de provisió, no obtenen un lloc de treball amb caràcter definitiu.
e) Per necessitats de servei, degudament justificades, o a petició dels interessats.
25.2 Els funcionaris que hagin estat remoguts o hagin cessat són adscrits provisionalment d'acord amb el que disposen, respectivament, els apartats 3 i 4 de l'article 15 i els apartats 2 i 3 de l'article 23 d'aquest Reglament.
25.3 En el supòsit de la supressió de llocs de treball prevista en la lletra b) de l'apartat 1, l'adscripció de noves destinacions s'ha d'efectuar d'acord amb la prelació següent:
a) Els funcionaris que ocupaven el lloc suprimit amb caràcter provisional són adscrits provisionalment a un altre lloc vacant, encara que això comporti canvi de localitat.
b) Els funcionaris que ocupaven el lloc suprimit amb caràcter temporal que impliqui dret o reserva de plaça han de ser destinats al lloc d'origen.
c) Als funcionaris que ocupaven el lloc de treball suprimit amb caràcter definitiu, se'ls adscriu tenint en compte la menor antiguitat en el cos i categoria, les menors càrregues familiars i, en darrer terme, el número d'ordre de classificació obtingut en el procés selectiu d'accés a la seva categoria.
Així mateix, l'adscripció provisional dels funcionaris que ocupaven el lloc de treball suprimit amb caràcter definitiu ha de ser, en cas d'haver-hi vacants d'idèntica categoria, en la mateixa localitat que el lloc suprimit.
No obstant això, si no hi ha vacants o existeixen raons del servei degudament justificades, l'adscripció provisional dels funcionaris afectats pot comportar canvi de localitat, amb dret a percebre les indemnitzacions que siguin establertes per reglament.
25.4 En cas de supressió de llocs de treball en les relacions de llocs de treball, els funcionaris afectats continuen percebent, mentre no se'ls atribueixi un altre lloc de treball i durant un termini màxim de tres mesos, les retribucions complementàries corresponents al lloc suprimit.
No obstant això, aquests funcionaris tenen dret a percebre, en el nou lloc que passin a ocupar per adscripció provisional, les retribucions bàsiques i el complement de destinació equivalent al grau personal que tinguin consolidat, sens perjudici del complement específic del lloc que passin a ocupar.
25.5 Els funcionaris que es trobin en la situació prevista a l'apartat 1.c) d'aquest article reingressen mitjançant adscripció provisional d'acord amb el que disposa l'article 31 d'aquest Reglament.
25.6 En el termini màxim fixat en la normativa de rang legislatiu aplicable, els llocs que s'ocupin amb caràcter provisional s'han de convocar, per a la seva cobertura amb caràcter definitiu, pels sistemes que els correspongui d'acord amb les relacions de llocs de treball.
Els funcionaris que els ocupin tenen l'obligació de participar a les corresponents convocatòries.
Els funcionaris als quals s'ha suprimit el lloc de treball en les relacions de llocs de treball tenen preferència, en la primera convocatòria, per accedir a llocs oferts en la mateixa localitat on tenien el lloc suprimit.
25.7 En els supòsits previstos a l'epígraf e) de l'apartat 1 d'aquest article, els caps de les unitats afectades hauran d'emetre els corresponents informes.
Quan l'adscripció provisional estigui motivada per necessitats del servei, el director general de Seguretat Ciutadana establirà el termini per a incorporar-se a la nova destinació, que en cap cas podrà ser inferior a un dia.
25.8 Les primeres destinacions dels funcionaris de nou ingrés i dels que accedeixen a una nova categoria s'assignen pel director general de Seguretat Ciutadana mitjançant adscripció provisional
26.1 El director general de Seguretat Ciutadana, per necessitats del servei i excepcionalment, pot cobrir llocs vacants mitjançant comissions de serveis, de caràcter voluntari, amb funcionaris del cos que reuneixin els requisits per a l'exercici dels quals s'estableixen a la relació de llocs de treball.
26.2 Les comissions de serveis tenen una durada d'un any, prorrogable per un altre.
El lloc de treball cobert temporalment s'ha de proveir definitivament pel sistema que li correspongui d'acord amb la relació de llocs de treball, llevat que estigui subjecte a reserva.
26.3 El cessament i la presa de possessió han de produir-se l'endemà de la notificació de la resolució de comissió de serveis.
No obstant això, el director general de Seguretat Ciutadana pot establir terminis de cessament i de presa de possessió si aprecia que existeixen causes degudament justificades.
26.4 Als funcionaris destinats en comissió de serveis se'ls reserva el lloc de treball d'origen i perceben, amb caràcter general, la totalitat de les seves retribucions amb càrrec als crèdits dels llocs de treball on vagin destinats i en els quals figurin dotats els llocs de treball o les funcions que desenvolupin efectivament.
26.5 Les comissions de servei no donen dret a indemnització.
27.1 Per necessitats del servei justificades degudament, el director general de Seguretat Ciutadana pot disposar el trasllat forçós dels membres del cos de mossos d'esquadra a llocs de treball de la mateixa categoria i nivell.
27.2 El termini de presa de possessió és d'un dia si no implica canvi de localitat de destinació del funcionari, de tres dies si comporta canvi de localitat de destinació dins la regió policial o àrea regional de trànsit, i de cinc dies si comporta canvi de localitat de destinació a una altra regió policial o àrea regional de trànsit.
Al trasllat forçós, quant a reserva de llocs de treball i percepció de retribucions, li són d'aplicació les prescripcions establertes a l'apartat 4 de l'article 26 d'aquest Reglament.
27.3 Els trasllats forçosos tenen una durada d'un any, prorrogable per un altre, i si impliquen canvi de residència donen dret a percebre les indemnitzacions que siguin establertes per reglament.
28.1 Si es produeix alguna vacant en un lloc de treball de les categories superiors a la de mosso i és urgent de proveir-la, la persona titular del Departament d'Interior pot disposar l'encàrrec de funcions a un funcionari del cos, sempre que compleixi tots els requisits exigits per ocupar el dit lloc.
28.2 En el cas que l'encàrrec de funcions consisteixi en una acumulació de les tasques pròpies d'un lloc de treball vacant, el funcionari ha de percebre, a més de les retribucions pròpies del seu lloc, el complement de destinació que correspongui al lloc que és objecte d'encàrrec de funcions.
28.3 En el cas que l'encàrrec de funcions solament consisteixi en el desenvolupament de les tasques pròpies d'un lloc de treball vacant, el funcionari té dret a percebre la totalitat de les retribucions del lloc que passi a ocupar.
28.4 En supòsits excepcionals, el director general de Seguretat Ciutadana pot atribuir als funcionaris el desenvolupament temporal de funcions especials quan no estiguin assignades específicament als llocs inclosos en les relacions de llocs de treball, o la realització de tasques que, per causa d'un major volum temporal o altres raons conjunturals, no puguin ser ateses suficientment pels funcionaris que ocupin amb caràcter permanent els llocs de treball que les tinguin assignades.
En aquest cas, aquests continuen percebent les retribucions corresponents al seu lloc de treball, sens perjudici de les indemnitzacions que per raó del servei tinguin dret a percebre, si s'escau.
28.5 L'encàrrec de funcions no pot durar més d'un any, prorrogable per un altre.
El lloc de treball cobert temporalment s'ha de proveir definitivament pel sistema que li correspongui, d'acord amb les relacions de llocs de treball, llevat que estigui subjecte a reserva.
Canvis d'adscripció de llocs de treball
29.1 El director general de Seguretat Ciutadana pot disposar quan les necessitats del servei ho aconsellin, el canvi d'adscripció de llocs de treball del cos de mossos d'esquadra i dels funcionaris titulars d'aquests a altres unitats del propi cos.
29.2 Les noves adscripcions dels llocs de treball impliquen les dels titulars respectius i no poden fer-se sense un canvi previ en la relació de llocs de treball.
29.3 En el supòsit que la nova adscripció impliqui canvi de residència, els funcionaris afectats tenen dret a percebre les indemnitzacions que corresponguin.
El director general de Seguretat Ciutadana, a sol·licitud dels interessats i amb els informes dels caps de les unitats respectives, pot autoritzar la permuta de destinacions entre funcionaris en actiu sempre que els llocs siguin del mateix grup, escala, categoria, nivell, sistema de provisió i puguin ser exercits indistintament pels funcionaris que permuten.
Els canvis de destinació per permuta s'han d'inscriure en el Registre de personal.
31.1 El reingrés al servei actiu dels funcionaris del cos de mossos d'esquadra que no tenen reserva de lloc de treball es pot efectuar, quan hi hagi vacants dotades pressupostàriament, per algun dels sistemes següents:
a) Participar en convocatòries de provisió de llocs de treball, mitjançant concurs, concurs oposició o lliure designació, sempre que els funcionaris acompleixin els requisits generals i la resta de condicions de la convocatòria.
b) Per adscripció provisional a un lloc de treball que estigui vacant, sempre que el funcionari tingui els requisits i la idoneïtat necessàris per ocupar-lo i condicionat a les necessitats del servei.
L'adscripció provisional dels funcionaris procedents de la situació d'excedència voluntària per tenir cura d'un fill s'ha d'efectuar en la mateixa unitat i a la mateixa localitat on tenien la darrera destinació, sempre que hi hagi llocs de treball vacants dotats pressupostàriament, amb igual nivell de destinació i retribucions.
31.2 Els funcionaris procedents de la situació d'excedència forçosa tenen preferència per reingressar per adscripció provisional a un lloc de treball, sempre que hi hagi una vacant amb dotació pressupostària i acompleixin els requisits i la idoneïtat necessaris per ocupar-la, d'acord amb el següent ordre de prelació:
Excedents per tenir cura d'un fill.
a) Excedents per supressió del lloc de treball a la relació de llocs de treball.
b) Excedents procedents d'una suspensió ferma.
31.3 Els funcionaris reingressats mitjançant el sistema d'adscripció provisional a un lloc de treball han de participar en la convocatòria on s'ofereixi el seu lloc de treball per ocupar-lo amb caràcter definitiu, d'acord amb el que s'estableix a l'article 25.6 d'aquest Reglament.
Quan, com a conseqüència d'una reestructuració administrativa, els llocs de treball proveïts amb destinació definitiva experimentin un canvi en la seva denominació, en l'adscripció orgànica o funcions, no serà necessari tornar a realitzar una convocatòria per proveir aquests llocs de treball, sempre que les funcions que pertoqui exercir en el nou lloc estiguin contingudes essencialment en les de l'anterior.
En aquest cas i segons el tipus de lloc de què es tracti, és necessari que el titular del Departament d'Interior adapti el nomenament anterior a la nova situació mitjançant una resolució, en la qual s'ha de fer constar expressament que les noves funcions a exercir estan bàsicament contingudes en el lloc modificat o són de naturalesa similar i impliquen un mateix nivell de competència i capacitat per desenvolupar-les.
Els funcionaris del cos de mossos d'esquadra que en l'actualitat ocupin llocs de treball els requisits i les formes de provisió dels quals puguin ser modificats per l'entrada en vigor d'aquest Reglament poden continuar ocupant els llocs de treball i, als efectes de cessament, es regiran per la normativa per la qual van ser nomenats.
Per tal de procedir a l'encàrrec de funcions previst en l'article 28 d'aquest Reglament i durant un termini de cinc anys des de la seva entrada en vigor, no caldrà que els funcionaris proposats acompleixin el requisit de tenir un mínim de dos anys d'antiguitat en la categoria immediatament inferior.
Mentre duri el procés de creixement del cos de mossos d'esquadra, i en funció de les corresponents convocatòries d'accés al cos, anualment es podrà procedir a la convocatòria per proveir les places vacants de les diverses categories, d'acord amb les corresponents previsions pressupostàries.
Per a aquells supòsits no previstos en els articles 13 i 27 d'aquest Reglament, i mentre no es completi el procés de desplegament del cos de mossos d'esquadra en tot el territori de Catalunya, amb la consegüent creació de totes les regions policials, es tindran en compte els àmbits territorials següents:
a) Àmbit territorial Regió Policial, format per les comarques que integren cada regió policial ja creada.
b) Àmbit territorial Tarragona i Terres de l'Ebre, format per les comarques de l'Alt Camp, el Baix Camp, el Baix Ebre, el Baix Penedès, la Conca de Barberà, el Montsià, el Priorat, la Ribera d'Ebre, el Tarragonès i la Terra Alta.
c) Àmbit territorial Barcelona, format per les comarques de l'Alt Penedès, l'Anoia, el Bages, el Baix Llobregat, el Barcelonès, el Garraf, el Maresme, el Vallès Occidental i el Vallès Oriental.
D'acord amb els àmbits territorials esmentats, els terminis de presa de possessió que comportin canvi de localitat de destinació seran els següents:
a) Tres dies si la localitat d'origen i la de destinació es troben dins l'àmbit territorial Barcelona.
b) Tres dies si la localitat d'origen i la de destinació es troben dins l'àmbit territorial Tarragona i Terres de l'Ebre.
c) Cinc dies si la localitat d'origen i la de destinació es troben en àmbits territorials diferents.
A mesura que el procés de desplegament del cos de mossos d'esquadra integri les comarques esmentades en una regió policial, serà d'aplicació el que preveuen els articles 13 i 27 d'aquest Reglament.
Resta derogat el Decret 111/1996, de 2 d'abril, pel qual s'aprova el Reglament de provisió de llocs de treball del cos de mossos d'esquadra.
Aquest Decret entrarà en vigor l'endemà de la seva publicació al DOGC.